b'\n_START_ARTICLE_\nZimske urice proste\n_START_PARAGRAPH_\nZimske urice proste oz. Proste zimske urice (Arcticae horulae succisivae) je prva slovenska  slovnica, napisana v latin\xc5\xa1\xc4\x8dini. Napisal jo je Adam Bohori\xc4\x8d, iz\xc5\xa1la pa je leta 1584 v nem\xc5\xa1kem Wittenbergu.\n_START_SECTION_\nVsebina\n_START_PARAGRAPH_\nPomemben je zlasti predgovor k slovnici, kjer z visoko stopnjo slovenske zavesti pi\xc5\xa1e o svojem jeziku in rodu._NEWLINE_Nato je v latin\xc5\xa1\xc4\x8dini razlo\xc5\xbeena slovnica slovenskega jezika. Sestavljata jo dva ve\xc4\x8dja dela, od katerih prvi obsega pravopis, besedoslovje in oblikoslovje, drugi pa skladnjo. Na\xc5\xa1teta so tudi na\xc4\x8dela \xc4\x8drkopisa, ki se po njem imenuje bohori\xc4\x8dica. Slovnica je bila napisana po zgledu latinske slovnice Philippa Melanchtona, zato je izpustila nekatere zna\xc4\x8dilnosti sloven\xc5\xa1\xc4\x8dine, vendar je kljub temu ostala v veljavi dobrih dvesto let._NEWLINE_V sloven\xc5\xa1\xc4\x8dino jo je prevedel leta 1987 Jo\xc5\xbee Topori\xc5\xa1i\xc4\x8d.'